E. Angyalová, poslankyňa: (2004-05-12):
Ministri ostávali veľmi dlho hluchí a po rôznych snahách potom nakoniec parlament schválil správu, ktorú sme dnes, napokon sme o nej hlasovali, správu o ekonomických dopadoch alebo teda uznesenie o tom, že má byť takáto správa predložená, správa o ekonomických dopadoch ekonomicko-sociálnych zákonov na mladé rodiny a dôchodcov, ale ani po tomto uznesení pán minister financií nechcel príliš o osobitných kompenzáciách počuť a jeho najsilnejší argument bol, že v štátnom rozpočte  na to nie sú peniaze. Keď sme oponovali, že o tom mohol už uvažovať skôr, pretože sme to hovorili od leta minulého roka, tak sme veľmi odpovede nedostávali. V správe, ktorú som spomínala, sa na záver konštatuje, že v žiadnom prípade nedôjde v roku 2004 k dramatickému zhoršeniu celkovej reálnej situácie mladých rodín a dôchodcov a dokonca že v mnohých prípadoch daňová a sociálna reforma zabezpečí rodinám rast príjmov. Dnes minister financií prostredníctvom vládneho návrhu sám prichádza s návrhom jednorazovej kompenzácie, a to ešte 21. januára 2004 ústami svojho hovorcu vyhlásil, že takáto kompenzácia je nesystémovým krokom, ktorý zvýši deficit verejných financií, a čo je dôležitejšie, zdôraznil, že Sociálna poisťovňa túto sumu nemá, ktorú na to potrebuje, a je takisto nesprávne počítať s jej vykrytím zo štátneho rozpočtu. Keď sa pozrieme na dôvodovú správu tohto zákona, tak sa v nej uvádza, že kompenzáciami sa majú zmierniť prechodné vplyvy systémových zmien realizovaných v hospodárstve Slovenskej republiky na sociálnu situáciu dôchodcov. Pritom náklady sa majú vykryť kombináciou zdrojov zo Sociálnej poisťovne a zo štátneho rozpočtu. Iný príklad. V marci, keď už minister financií pripúšťal, že by kompenzácie mohli byť, ministerstvo financií vyhlásilo, že budú možné len vtedy, keď štát prostredníctvom poklesu miery nezamestnanosti ušetrí. Dnes ministerstvo financií hovorí, že vyplatenie je možné vďaka zlepšenému výberu daní. Tie rozporuplné tvrdenia by sa dali vypočítavať ďalej, ale za dôležité považujem čosi iné. Keďže minister napokon v Koaličnej rade súhlasil s vyplatením takýchto dávok, zasadnutie Koaličnej rady bolo deň predtým, ako v parlamente bolo na programe jeho odvolávanie, bolo v období, keď malo prísť referendum, bolo pred prezidentskými voľbami pomerne blízko a čo je viac, vyhlásenie o tom, že pripúšťa takéto vyplatenie jednorazových dávok, prišlo na jeho tlačovke, ktorá bola stranícka. Na tlačovej konferencii SDKÚ. Ja naozaj toto neviem považovať za nič iné ako za jasný populizmus a navyše aj neodborný prístup k tejto problematike. Možno si spomínate na to, ako sme tu mali zložitú diskusiu a licitovanie začiatkom roka o tom,  ako budú valorizované dôchodky, hoci sme minulý rok schválili mechanizmus o tom, ako k ich valorizácii dôjde. Tento návrh podľa mňa s valorizáciou a celým procesom v tom období súvisí. Keby ministri boli ochotní uznať ešte minulý rok, keď sme ich predovšetkým my v sociálnom výbore upozorňovali, že budú vážne dopady na konkrétne skupiny obyvateľstva a treba sa tým zaoberať, tak potom už vtedy sa dalo uvažovať o mechanizme, ktorý by bol systémovejší, ktorý by bol zaplatiteľný bez vážnych dopadov na verejné financie, s ktorým by sa dalo počítať, o ktorom by sa dalo diskutovať a podľa mňa tu nemusela byť ani nesystémová valorizácia začiatkom roka, ani táto iniciatíva, ktorá prichádza dnes. A navyše by bolo dosť času hľadať na to zdroje. Možno si vtedy spomínate, že valorizácia nakoniec bola prilepená, poviem to tak, k zákonu o kapitalizačnom pilieri. Smer tento návrh považuje za účelový, ale rovnako si uvedomuje, že sa naozaj mnohí nachádzajú v ťažkej situácii, a preto ho napriek tomu, že ho za účelový a populistický považujeme, podporíme. Na druhej strane však chcem povedať, že keď nebude v druhom čítaní zmenený nejakými poslaneckými zmenami, tak takúto dávku dostanú aj tí, ktorí ju naozaj potrebujú, povedzme človek, ktorý má štyriapoltisícový dôchodok, aj ten, kto ho má 20-tisícový. To je podľa mňa vec, ktorá dokazuje, že ešte aj voči vlastným princípom je toto návrh zákona, ktorý sa sám sebe spreneveruje, pretože ak o niečom vážne hovoril pán minister sociálnych vecí v tomto období, tak to bola adresnosť. Takže ja dúfam, že prídu nejaké návrhy v druhom čítaní, ku ktorým sa budeme môcť pridať, podporíme tento návrh, ale považujeme to za veľmi nesystémové a hlavne za populistické. Ďakujem pekne.